Oupa moet vir ouma medisyne koop - Mariaan Maritz; Verligting vir pensioenfondslede; 7 aanpassings wat kerke meot maak ... lees daarvan en meer in Feldmuis van 28 Mei 2020
Jaargang 17 - Uitgawe 20/2020 - Donderdag 28 Mei 2020
PROGRAMME TREK SWAAR
Die effek van Covid-19 op inkomstes tref die kerk in al haar sektore.
Die programme wat die swaarste getref is, is ons dienswerk en sending / missionale programme soos Huis Maerua, Wildernis Terapie, Kunene vir Christus, Degnos en Erongo Social Services.
Op tehuise vir bejaardes is die effek minder, maar steeds voelbaar.
Die moderatuur het 'n taakspan op die been gebring om aandag te gee aan die deel van ons kerk se werk, met Zack Pienaar (foto) aan die stuur. Zack het wye ervaring in die werk en is tans die hoof van Imago Dei, 'n program van Windhoek-Eros gemeente wat befondsing vir sulke diensgetuienis aksies en programme vind en koördineer.
Zack het begin werk om sy Taakspan te beman- en vrou.
Ons hoop dat dit die kerk nader sal bring aan die diensgetuienis aksies wat oor tyd tot stand gekom het en histories deel was van die NGK in Namibië.
Die werk wat die programme doen, vul die missionale werksaamhede van gemeentes aan – en is ook gerig op werk wat net in netwerke geslaagd gedoen kan word as gevolg van die omvang daarvan.
Pensioenfonds gee verligting
Die bestuur van die Namibiese Ekumeniese Group – die pensioenfonds waaraan die NGKN deelneem, het aangekondig dat die fonds op 'n bydrae vakansie geplaas is.
Dit beteken verligting vir werkgewers wat noustrop trek agv die verlies aan inkomste, maar beïnvloed ook die werknemers se spaarplan op pad na aftrede.
Die besluit is geneem op grond van gemeentes en programme wat navraag begin doen het of daar op 'n manier 'n besparing gemaak kan word aan oorhoofse kostes. Die bestuur het besin daaroor en daarna aansoek gedoen om 'n reëlwysiging by NAMFISA om dit moontlik te maak.
Die Pensioenfondsbestuur het in hul kommunikasie met werkgewers gevra om te poog om ten opsigte van die pensioene van werknemers sover moontlik voorsiening te maak om dit later te vergoed, aangesien dit 'n byvoordeel is wat nou verbeur word. Dit raak dus die vergoeding van werknemers direk.
Hoewel die reëls voorsiening maak vir 'n tydperk van 'n jaar, is dit die bestuur se hoop dat dit veel korter sal duur.
Die versekering is gegee dat werknemers steeds verseker bly vir doodseise en ongeskiktheidseise.
Oupa moet vir Ouma medisyne daarmee koop!
Sy het van erge hoofpyne gekla en toe sy vinnig begin agteruitgaan, het Johannes haar hospitaal toe geneem in Windhoek waar dit geblyk het sy het 'n massale infeksie in die brein. Twee shunts in sjirurgies geplaas om die vog op die brein te dreineer. Sy was vir 'n paar dae in die intensiewe sorgeenheid maar is ondertussen oorgeplaas na hoë sorg.
Sy is verlede Donderdag van die ventilator afgehaal, teen Sondag kon sy met hulp skuifel-stap na die badkamer; Dinsdag is die dreineringspype wat die brein moes dreineer, uitgehaal.
Johannes getuig van die ondersteuning van oraloor wat hom gedra het en sê Baie dankie daarvoor. Hy sê hy het ervaar hoe die geloofsfamilie hulle gedra het en steeds dra.
Hy vertel dat sy kleinseun verlede Woensdag die hek vir hom oopmaak op pad hospitaal toe en vir hom sê: "Oupa moet in daai sak kyk."
In die sak ontdek hy dat die kleinman (9) en sy kleiner sussie hul spaargeldjies – klomp munte en 'n honderd dollar noot in die sak gesit het en in sy motor neergesit het. Toe sê die kleinman: "Oupa moet maar vir ouma medisyne daarmee koop!"
Ons is saam met hom, haar, die kinders en klein kinders bly oor die vordering.
Sewe verandering wat kerke moet maak weens die Coronavirus
Tony Morgan, die Hoof Strategiese Beampte en stigter van The Unstuck Group sê hy sien op die oomblik twee soorte kerkleiers.
Die een soort kerkleier wag net dat dinge weer na normaal terugkeer, sodat ons weer kerk toe kan gaan soos ons altyd kerk toe gegaan het. Die vraag wat hulle vra is: "Wanneer dink jy sal kerke weer kan 'oopmaak'?"
Tony sê dat jy waarskynlik na die volgende stelling sal ophou om verder te lees. "Ek hoop dat ek verkeerd is, maar ek dink dat kerkleiers 'n volle jaar moet beplan voordat groot sosiale byeenkomste regdeur die land sonder beperkinge kan plaasvind. Is jy daarop voorbereid?"
En dit bring Tony by die tweede soort kerkleier wat hy teëkom. Hulle is nie so besorg oor wanneer alles weer soos normaal sal aangaan nie, want hulle besef wat ons tans beleef... en wat ons nog baie maande sal ervaar... gaan die kerk dwing om te verander. "Normaal" gaan nie terugkom nie. Die vraag wat hulle eerder vra, is: "Hoe moet die kerk verander vir 'n nuwe normaal?"
Hulle is gereed om nou veranderinge aan te bring. Hulle wag nie dat kerkdeure weer heropen nie. Veranderinge soos:
· van analoog na digitaal
· van onderrig tot toerusting
· van byeenkomste na verbintenisse (verhoudings)
· van globaal na plaaslik
· van oorbesteding na vrygewigheid
· van kompleksiteit na eenvoud
· eerder as om die deelnemers/aanwesiges (en nou kykers) te tel,na betrokkenheid te beweeg
Jy kan verder lees wat Tony Morgan hieroor te sê het, ook oor sy gedagtes oor Hoe hierdie nuwe normaal lyk? deur op die volgende skakel te klik: 7 Shifts Churches Need to Make Because of the Coronavirus
Gids vir netwerkvorming
In dieselfde week wat die blitsnavoring in die Wes-Kaap gedoen is, het die Algemene Sinodale Taakspan vir Missionale Diakonaat en die KMDR (Kerklike Maatskaplike Diensraad) 'n gids saamgestel wat die vestiging van netwerke aanmoedig. Die gids gee 'n eenvoudige riglyn met praktiese wenke wat gemeentes en gemeenskappe kan help.
Klik hier om die gids af te laai
COVID-19 ruk teologiese opleiding in Afrika tot stilstand
Jurgens Hendriks, verbonde aan die Departement van Praktiese Teologie en Missiologie (Emeritus), Fakulteit Teologie van die Universiteit Stellenbosch en programkoördineerder van NetACT, 'n netwerk van meer as 50 teologiese kolleges en universiteite in Sub-Sahara Afrika, skryf hier oor hoe COVID-19 hierdie instellings raak.
Ds Lukas Coetzer se kolostomie omkering was 'n sukses - ons is saam met hom dankbaar dat dit nou gedoen kan word. Ons bid vir spoedige herstel.
Die byskrif het navrae ontlok - ons bieg: Dit was 'n fout! Maar hier's iets waarop hy baie trots is - sy nuwe Bonsmara bul wat verlede week op die plaas aangekom het! My Hartbul is hoe hy na die dier verwys!
Thijs kuier die week saam met dr De Wet Strauss van Academia en prinsipaal van NETS. Hulle gesels oor Drie-Eenheidsondag met Genesis 1:1 - 2:3 in gedagte. Luister eerskomende Sondag om 12:00 (of Dinsdag 2/06 om 09:30) en kuier saam met ons weer op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
'Wees agente van hoop, nie draers van die virus'
Dr Gustav Claassen, algemene sekretaris van die NG Kerk, het op 26 Mei klem gelê op die verantwoordelikheid van kerkleiers en lidmate om binne die nuwe bepalings (wat wel klein eredienste tydens Vlak 3 sal toelaat) verantwoordelik op te tree en te help verhoed dat die koronavirus versprei. Lees meer...
Vele Christene sukkel nie net met hoekom iets soos die koronavirus soveel lyding veroorsaak nie, maar ook watter geloofslesse te leer is uit die ekonomiese verwoesting wat tans gesaai word, skryf Marli van Eeden. Lees meer...
Lees en luister: Wie is Ivor Swartz?
Ivor Swartz is 'n man met 'n groot storie, die soort storie wat vandag oral in Suid-Afrika mense se lewe verander, skryf Jaco Strydom in dié profiel-onderhoud met 'n podsending daarby. Lees meer...
LiG se digitale platform wemel van lesers se getuienisse tydens grendeltyd. Die stories bemoedig, inspireer en bring lig in dié vreemde tyd.
Van jaag en oorleef na rus en leef
"Ons dae is nie meer gevul met 'n gejaag en paniek nie, maar eerder met lag, die Woord, gebed, lang gesprekke, kook, kuns en kamp in die agterplaas …
"Ons gebed vir almal rondom ons in hierdie onseker tyd is dat almal dié tyd sal gebruik om nader aan God te beweeg en liefdevolle herinneringe saam met hulle gesin te skep," skryf Michelle Lemmer van Irene, Pretoria. Lees meer...
"Bejaardes hanteer moeilike situasie met grasie"
"Ek kan eerstehands die innerlike krag van ouer persone beleef. Dit stem my nederig om te aanskou met hoeveel grasie hulle hierdie moeilike situasie hanteer. Die oorgrote meerderheid gaan onversteurd voort met hulle lewe. Daar is 'n groep wat help met huishoudelike take. Ons koperware is met Brasso blink gepoets, handrelings word 'n paar keer per dag met ontsmettingsmiddels afgewas en suiker, meel, vullissakke en seeppoeier word in kleiner pakkies verpak," vertel Yvonne Booysen, Silwerkruin-tehuisbestuurder. Lees meer...
Egipte is 'n sterk Islamitiese nasie. Net minder as 90% van Egipte se bevolking is Soennitiese Moslems. Hier ly Christene onder vervolging op verskeie maniere as gevolg van godsdienstige diskriminasie. Die Islamitiese kultuur vuur hierdie diskriminasie aan en skep 'n omgewing waar die staat onwillig is om die basiese regte van Christene te respekteer en te handhaaf.
Klik hier om meer te lees, en om nuttige gebedskyfies af te laai, sodat jy saam met ons kan bid vir ons broers en susters in Egipte.